钦定古今图书集成/明伦汇编/氏族典/第598卷 > 《郑樵通志》 > 宇文福
## 钦定古今图书集成/明伦汇编/氏族典/第598卷 > 《郑樵通志》 > 宇文福

按《魏书宇文福传》，“福，河南洛阳人。其先南单于之远
属，世为拥部大人。福少骁果，有膂力。太和初，拜羽林
郎将，迁建节将军，赐爵新昌侯。南征都将。击萧赜有
功，授显武将军。破蠕蠕别部，获万馀，还除都牧给事。
十七年，车驾迁洛，敕福检行牧马之所，从代移杂畜
于牧所。福善于将养，并无损耗。高祖嘉之，转骁骑将”
军，仍领太仆典牧令。二十二年，车驾南讨，福身先士
卒，贼不得前，遂大奔溃。赐爵昌黎伯，加征虏将军。寻
以高车叛命，加征北将军、北征都将，追讨之。军败被
黜。景明初，乃起，拜平远将军、南征统军，攻建安。建安
降，以勋封襄乐县开国男，除太仆少卿。熙平初，除镇
北将军、瀛州刺史。福性忠清，在公严毅，以信御民，甚
得声誉。除散骑常侍、都督怀朔、沃野、武川三镇诸军
事。至镇，遇病卒。谥曰“贞惠。”